《陆丈剑南诗斯远约各赋一首》
宋代·韩淲

镜湖湖上凉风起，枫叶芦花照窗几。笔床茶灶连酒壶，炯然目光动秋水。

平生北固与西江，赢得蚍蜉事訾毁。青城山嘴散关头，岂是甘心放豪侈。

归来玉阶仅方寸，两路又出将使指。几回诏节去徘徊，愠色何曾为三已。

桐庐潇洒非小垒，更向南宫擅词美。轩渠肯受尘鞅羁，汉庭公卿未知己。

我閒访友于溪居，三叹共读公之书。清诗句句律有馀，爱而不见今何如。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。